MOST KELL AZ ÖSSZEFOGÁS!

Csapatunk a REAC Futball csapata a BLSZ I osztályának a harmadik fordulójában idegenben a Vízművek SE ellen lépett pályára. Nehéz mérkőzést vártunk, ami a vártnál még sokkal nehezebb is lett. Az első két fordulóban mindössze két döntetlent értünk el. Már ennek e két döntetlennek is voltak előzményei. A sikertelen osztályozó után, amely egy nagy kiütéssel ért fel számunkra boxnyelven szólva még mindig bennünk maradt az az ütés. Azóta csapatunk nem találja a régi önmagát valami megtört. Azt szokták mondani, hogy csapatot nem lehet menet közben cserélni ezért megpróbáltuk azt, amit ilyenkor az esetek többségében meg szoktak lépni, elváltunk Balogh László edzőtől. Azonban meg kell köszönni neki az előző szép bajnoki címet a Budapest Kupa győzelmet. Komoly érdemei voltak a sikerekben is. További sok sikert kívánunk neki sportpályafutásához. A klubvezetőség helyére Lászka Balázst pályaedzőnket nevezte ki. Reméljük vele is sok szép sikert fogunk elérni, de a debütálás sajnos nem sikerült. A mérkőzés várakozásainknak megfelelően REAC fölénnyel kezdődött. A 4. percben elkezdődött az idei kálváriánk, a vészes helyzetkihasználás. Jobboldali beadás után Kasza Dani 2 méterről fölé lőtt. Nem hittünk a szemünknek. Tovább támadtunk több kisebb lehetőséget kidolgoztunk, amelyet sikeresen ki is hagytunk. Majd a 16. percben jött a hideg zuhany. Saját térfelünkön labdát veszítettünk az ellenfél játékosa bevezette a labdát a 16-unk előterébe majd társához passzolt és Peller Ákos 15 méterről ballal kilőtte a hosszú sarkot. Megfogott minket a gól, de pár perc után újból támadásba lendültünk. Előbb Kiss Tamás szabadrúgásból a kapufa külső élét találta el, majd újból a kihagyhatatlant is kihagytuk. Kasza Dani 8 méterről passzolt Töröcsik Bencének, aki 6 méterre a kaputól az üres kapu mellé helyezett. Sorolhatnám még ezen kívül a kihagyott lehetőségeket, de a szünetre az eredmény már nem változott. Csak reménykedni tudtunk, hogy talán a második félidőben betalálunk a kapuba. A második játékrész ellenfél helyzettel kezdődött. A lesre játszó védőink között kilépett az ellenfél csatára, majd a kifutó kapusunk fölött 16 méterről fölé helyezett. Azonban mi sem voltunk adósak, egymás után alakítottuk ki a helyzeteket. Le sem tudom írni mennyi lehetőségünk volt. Csak egy példa a sok közül. Horváth Patrik csatárunk, aki csereként állt be, csak maga négyszer ment szolóban a kapura, és sajnos egyiket sem tudta gólra váltani. A játék ezen időszakában felborult a pálya, ellenfelünk gyakorlatilag csak a védekezésre koncentrált. Szegény embert még az ág is húzza. Nem kaptunk meg egy 100%-os 11-est. Kiss Tamás beadását az ellenfél játékosa szándékosan kézzel elütötte. Mindig megy a vita, hogy leszorított volt vagy nem, szándékos volt vagy nem, ez bizony se nem leszorított volt és bizony a szándékosság is felfedezhetőnek tűnt a lelátóról. A második félidőben kb. 10 óriási helyzetet szalasztottunk el, aminek aztán meg is lett a büntetése. Folyamatosan támadtunk a 87. percben azonban gólt kaptunk. Az ellenfél játékosa saját kapuja előteréből indította Madar Mátét, aki nyugodtan leírhatom 3 méteres lesről indult és így szerzett gólt. Nem elég, hogy a mi csapatunk sincs a toppon bizony még egy ilyen óriási játékvezetői hiba is megpecsételte sorsunkat, így már esélyünk sem maradt az egyenlítésre. Szomorú 2:0-s vereséget szenvedtünk. Nyugodtan leírhatom, hogy ezt a mérkőzést is gólokkal kellett volna nyerni, de semmilyen szinten nem lehet büntetlenül ennyi gólhelyzetet elpuskázni. Nagyon nehéz helyzetbe kerültünk. Most kell azonban összefognunk. Mind a játékosoknak, mind az edzőknek, mind a vezetőknek, mind a szurkolóknak. Mindannyian nézzünk magunkba, mi az, amit elrontottunk, mit lehetne, mit kell másképp csinálnunk. A legnagyobb hiba az lenne, hogyha a másikban találnánk meg csak a hibát, mutogatnánk egymásra. Most kell az egység! Most kell megmutatni, hogy nem csak egy egyszerű csapat vagyunk, hanem mi a REAC vagyunk! Külön ki kell emelnem azonban szurkolói csoportunkat, akik e sikertelen időszakban is biztatnak minket. Köszönjük nekik!

„Teher alatt nő a pálma” a mondás szerint. Most van teher bőven. Meglátjuk ki az, aki sportemberként fel tudja dolgozni ezt a helyzetet és ki az, aki elhagyja magát. Egy biztos. Ez így nem mehet tovább változtatnunk kell!

Most pár próbáljunk azért pozitívabbak is lenni, mert az látszik, hogy a helyzeteink megvannak, uraljuk játékban a mérkőzéseket annak ellenére, hogy nem vagyunk a tavalyi formánkban. A javítás lehetősége jövő héten hazai pályán szombaton 18h-kor meglesz, az Újbudai-Voyage ellen. A mérkőzésre várjuk Kedves Szurkolóinkat és kérjük, hogy e nehéz helyzetben is támogassák csapatunkat.

HAJRÁ REAC!

Kiss István György